  Майя Бывальцева Удмуртиысь йӧслыккуспо ӵектос Россиысь егитъёслэн «Территория Смыслов на Клязьме» форумазы устоез луиз. «Вамыштомы ӵошен» йӧскалыккуспо лагерьлэн ӵектосэз тужгес бадӟымзэ грантэз утӥз — 300 сюрс манет, веразы иворъёсъя «Удмуртия» агентстволы элькунысь йӧскалык политикая министерстволэн пресс-службаяз. «Та выллем ӵектосъёс ӧжыт ӧй вал, но жюрилэн чакламезъя, Удмуртилэн делегациез тужгес умойзэ дэмлаз. «Вамыштомы ӵошен» ӵектос выль ӧвӧл ни. Нырысетӥез лагерь смена 2008-тӥ арын ортчытэмын ни вал. Таяз радэ кылдытӥсьёсыз сое калыкъёслэсь эшъяськонзэс юнматонъя выль малпанъёсын, ужрадъёсын тырмытӥзы, туннэ нуналлэн куронъёсызлы тупатӥзы», — вераз йӧскалык политикая министерствоысь ёзэтлэн кивалтӥсез Виталий Изместьев. Тодэ вайытом, егитъёслэн «Территория смыслов на Клязьме» форумзы Владимир улосвылын 28-тӥ инвожоысен 28-тӥ гудырикошконозь мынэ, отын 8 ӧръёсъя сменаос ужало. Егит депутатъёсын но политика удысысь азьветлӥсьёсын, IT-ӧнерчиосын, мерлык но экономика тодосъя дышетӥсьёсын, журналистъёсын ӵош форуме пырисько тазалыкез утён удысысь егит тодосчиос но дышетӥсьёс, но йӧскалык кусыпъёсъя ӧнерчиос. Ужрадэ оглом 8 сюрслэсь трос адями пыриське. Удмуртиысь ветлӥзы Калыкъёслэн эшъяськон юртысьтызы ӧнерчиос Ирина Трубицына но Мария Царёва. Форумын Ирина Трубицына Россиысь финн-угор егитъёслэн центрзылэн дышетонъя программаеныз тодматӥз, нош Мария Царёва «Вамыштомы ӵошен» лагерьлэсь ӵектоссэ возьматӥз. Тегъёс: Дышетон егитъёс Удмуртия Россия йӧскалыкполитикаяминистерство  